Bratislava 14. februára (TASR) - Výhrady voči zámerom vybudovať športový areál Tehelné pole v bratislavskom Novom Meste bez rokovania s jeho vedením vyjadrilo dnešné zastupiteľstvo tejto mestskej časti.
Podľa poslancov doterajšia medializácia plánov nebola korektná voči zriaďovateľovi, škole, žiakom, pedagógom ani rodičom. "V médiách uvedený termín búrania Tehelného poľa už v tomto roku má negatívny dopad aj na Základnú školu Kalinčiakova, do ktorej sa zapísalo len 15 prvákov," pre TASR uviedla tlačová tajomníčka starostu Valéria Reháčková.
Starosta Richard Frimmel považuje za zvláštne, že ich stavebný úrad, ktorý vydáva územné rozhodnutie a stavebné povolenie, doteraz nikto o to nepožiadal. Podľa novomestského hlavného architekta Jaroslava Kocku publikovaná vizualizácia areálu je študentská práca študentov Fakulty architektúry, ktorú si objednal Slovenský futbalový zväz (SFZ) v roku 2005. Rokovania týkajúce sa prestavby daného územia aj z hľadiska vysokej finančnej náročnosti budú pokračovať so zástupcami magistrátu, ktoré vloží do projektu pozemky, SFZ, štátu a starostu Nového Mesta.